Roheline smuutikauss kookoskoore ja toortatramüsliga -
Eriti lihtne, Hommikusöök, Magustoit, Vegan | 18. märts 2018 | By kadri
Värskelt maailma mitteametlikult smuutikausi-saarelt Balilt saabununa pean tunnistama, et smuutikausse sõin seal kolme nädala jooksul kokku täpselt nii palju, kui ainult ühe ja sellegi alles tagasitulles lennujaamas. Hommikusöök oli mul kõigis majutuskohtades lihtsalt hinna sees ja väga hea ning ülejäänud päeva jooksul oli tarvis igasugu muid kohalikke hõrgutisi proovida. Aga selle kausikese retsept ootab siin mustandina oma aega juba pea kaks kuud ja õues olevat päikselist ilma vaadates tundub, et nüüd on selle avaldamiseks õige aeg. Vitamiinid kuluvad aimatava kevade juurde ju ikka ära 🙂
Kui kõik algusest peale ausalt ära rääkida, siis tavapäraselt ma smuutisid ikkagi joon, mitte ei söö. Aga kui terve sotsiaalmeedia kogu aeg smuutikausse täis on ja samal ajal on tunne, et tahaks hommikusöögiks smuutit, aga tahaks ka toortatramüslit, siis jõudis see hetk ka minu elus kätte, mil oli vaja smuuti klaasi asemel hoopis kaussi kallata.
Mõeldud – tehtud. Isetehtud toortatramüsli on mul kapis peaaegu alati olemas (retsept umbes selline nagu see siin, kuigi sel korral mul müsli sees rosinaid näiteks ei ole, aga seemneid on selle eest rohkem) ja ka kõik smuuti koostisained ning üllatusesinejana isegi poolik purk kookoskoort, seega ei jäänudki muud üle, kui natuke blenderiga suristada ja hommikusöök oli olemas!
Mõnus roheline, vitamiinidest pakatav, kerge ja samas piisavalt toekas, et korraliku hommikusöögi mõõt välja anda. Soovitan soojalt (või noh, tegelt pigem jahedalt, aga saate ju aru küll :)).
2018-01-21 15:34:59
Umbes veerand värsket ananassi
Korralik peotäis salatilehti/spinatit
50 g toortatramüslit
Kuhjaga supilusikatäis kookoskoort
Viska ananass, banaan, roheline kraam ja vesi blenderisse ning surista nii ühtlaseks, kui võimalik.
Kalla kannutäis kaussi ning kata ülejäänud kraamiga.
« Ubudi parimad toidukohad (väga subjektiivne ja üldse mitte kõikehõlmav ülevaade)
Krõbemagus tempeh »